钦定古今图书集成/明伦汇编/氏族典/第295卷 > 《苏州府志》 > 章楶
## 钦定古今图书集成/明伦汇编/氏族典/第295卷 > 《苏州府志》 > 章楶

按《宋史章楶传》：“楶字质夫，建州浦城人。楶以叔得象
荫，为孟州司户参军。应举入京，闻父对狱于魏，弃不
就试，驰往直其冤。还试礼部第一，擢知陈留县，历提
举陕西常平，京东转运判官，提点湖北刑狱，成都路
转运使，入为考功吏部右司员外郎。元祐初，以直龙
图阁知庆州，召权户部侍郎。明年，除知同州。绍圣初”，
知应天府，加集贤殿修撰、知广州，徙江、淮发运使。哲
宗访以边事，对合旨，命知渭州。累擢枢密直学士、龙
图阁、端明殿学士，进阶大中大夫。楶在泾原四年，立
边功为西方最。时章惇用事，楶与惇同宗，其得兴事，
颇为世所疑。徽宗立，请老，徙知河南。入见，留拜同知
枢密院事，俾其子縡为开封推官以便养，逾年，力谢
事罢。授资政殿学士、中太一宫使，未几，卒。楶七子：縡、
综、𫟅、绾、𫄧、𬙂、缜、縡、𫟅最知名。